पंजाब रोजाना 30,000 कोविड-19 जांच करने की क्षमता बढ़ाएगा
पंजाब के मुख्यमंत्री अमरिंदर सिंह ने राज्य में रोजाना कोविड-19 जांच की क्षमता 30,000 तक बढ़ाने के लिए दिशानिर्देश जारी किए हैं।
चंडीगढ़: पंजाब के मुख्यमंत्री अमरिंदर सिंह ने राज्य में रोजाना कोविड-19 जांच की क्षमता 30,000 तक बढ़ाने के लिए दिशानिर्देश जारी किए हैं। एक बयान में बताया गया कि राज्य में कोविड-19 जांच की मौजूदा क्षमता रोजाना 20,000 है। सरकारी बयान के अनुसार मुख्यमंत्री ने शीर्ष स्वास्थ्य अधिकारियों और चिकित्सा विशेषज्ञों के साथ वीडियो कॉन्फ्रेंस के जरिए बैठक करते हुए राज्य में कोविड-19 स्थिति की समीक्षा की। उन्होंने इसी दौरान जांच क्षमता बढ़ाने का निर्देश दिया। बैठक के दौरान सिंह ने स्वास्थ्य विभाग को निर्देश दिया है कि वे चिकित्सा कॉलेजों और निजी अस्पतालों में वेंटिलेटर की मुफ्त में आपूर्ति करें।पंजाब में पिछले चौबीस घंटे में कोविड-19 से 24 मरीजों की मौत हो गई और संक्रमण के 1,693 नए मामले बुधवार को सामने आए। इसके बाद कोरोना वायरस संक्रमण के कुल मामलों की संख्या राज्य में बढ़कर 36,083 हो गई और महामारी से मरने वालों की संख्या 920 पर पहुंच गई। अधिकारियों ने बुधवार को यह जानकारी दी। चिकित्सकीय बुलेटिन में दी गई जानकारी के अनुसार, लुधियाना में आठ, पटियाला में छह, जालंधर में तीन और अमृतसर, बरनाला, फतेहगढ़ साहिब, फिरोजपुर, कपूरथला, मनसा और पठानकोट में एक-एक मरीज की मौत हो गई। बुलेटिन के अनुसार, सोमवार को कोविड-19 के 941 मरीज ठीक हो गए। अब तक राज्य में 22,703 मरीज ठीक हो चुके हैं और वर्तमान में 12,460 मरीजों का इलाज चल रहा है।